ฟ้องแน่! TRUE ขู่คนละเมิดลิขสิทธิ์ถ่าย “บอลโลก” ชี้ฝ่าฝืนเสี่ยงจอดำ
TRUE ยืนยันทำตามกฎ Must Carry เข้ม! ขู่ฟ้องผู้ละเมิดลิขสิทธิ์ถ่ายบอลโลก! ชี้ฝ่าฝืนเสี่ยงจอดำ
TRUE ยืนยันทำตามกฎ Must Carry เข้ม! ขู่ฟ้องผู้ละเมิดลิขสิทธิ์ถ่ายบอลโลก! ชี้ฝ่าฝืนเสี่ยงจอดำ
25 พ.ย. 2565

นายธีรเดช ดำรงค์พลาสิทธิ์ กรรมการผู้จัดการใหญ่ (ร่วม) บริษัท ทรู คอร์ปอเรชั่น จำกัด (มหาชน) หรือ TRUE กล่าวว่า ในช่วงที่ทุกฝ่ายพยายามร่วมกันหาทางออกให้คนไทยได้รับชมฟุตบอลโลก 2022 ได้ทันเวลา ทรู ยินดีและพร้อมสนับสนุนงบประมาณ 300 ล้านบาท และลงทุนแม่ข่ายในการถ่ายทอดสดเพื่อคนไทย ได้มีเวลาแห่งความสุขในการรับชม World Cup 2022 และที่ผ่านมา กลุ่มทรู ยังพร้อมมอบสิทธิเปิดให้ช่องทีวีดิจิทัลอื่นๆ ได้ออกอากาศการแข่งขัน 16 แมตช์ของฟุตบอลโลก 2022 คู่ขนานกับช่องทรูโฟร์ยูในระบบโทรทัศน์ภาคพื้นดิน เพื่อให้คนไทยได้มีความสุขกับมหกรรมกีฬาครั้งนี้
โดยกลุ่มทรู ในฐานะผู้ได้รับสิทธิ์จากการกีฬาแห่งประเทศไทย (กกท.) จึงยืนยันถึงสิทธิตามที่การกีฬาแห่งประเทศไทย และกลุ่มทรูได้ทำข้อตกลงกันไว้ อันเป็นไปตามมาตรฐานของทั่วโลกที่ให้ความสำคัญกับเรื่องกฎหมายลิขสิทธิ์
ทั้งนี้การคำนึงถึงกฎหมายลิขสิทธิ์ยังได้ถูกระบุอยู่ในประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เรื่องหลักเกณฑ์การเผยแพร่กิจการโทรทัศน์ที่ให้บริการเป็นการทั่วไป (กฎ Must Carry) ของ กสทช. รวมทั้งแนวปฏิบัติตามกฎ Must Carry ที่ระบุว่า การให้บริการโทรทัศน์ตามกฎ Must Carry จะต้องอยู่ภายใต้บังคับของกฎหมายที่เกี่ยวข้องซึ่งรวมถึงกฎหมายทรัพย์สินทางปัญญาอีกด้วย
ดังนั้นจึงอยากให้คนไทยทุกคนเข้าใจและช่วยกันดูแล ไม่ให้มีการละเมิดลิขสิทธิ์ ที่อาจทำให้คนทั้งประเทศต้องเสี่ยงต่อการถูกเจ้าของลิขสิทธิ์ระงับสิทธิ์ หากปล่อยให้มีการละเมิดลิขสิทธิ์ ซึ่งเป็นทรัพย์สินทางปัญญา และเป็นหนึ่งในปัญหาสำคัญที่ทำให้ประเทศไทย หาเอกชนมาลงทุนในคอนเทนต์ระดับโลกได้ยากมากขึ้นทุกปี เพราะยากต่อการคุ้มทุน และเสี่ยงต่อการละเมิดลิขสิทธิ์ ดังนั้นความเข้มแข็งในการปฏิบัติตามกฎหมายทรัพย์สินทางปัญญา จะทำให้เกิดความเชื่อมั่นในอนาคตจากทุกภาคส่วน หากแก้ให้ถูกต้องตั้งแต่วันนี้ จะเป็นจุดเริ่มต้นที่ดีในการแก้ปัญหาระยะยาวอย่างยั่งยืน
“ในฐานะที่กลุ่มทรู เป็นผู้ประกอบการที่นำเข้าลิขสิทธิ์คอนเทนต์ระดับโลก เราให้ความสำคัญและเคารพสิทธิดังกล่าวมาโดยตลอด และหากมีผู้ประกอบการรายอื่นได้รับสิทธิคอนเทนต์ระดับโลก กลุ่มทรู ยืนยันได้ว่าไม่เคยกระทำการฝ่าฝืนหรือเรียกร้องใดๆ เพราะเรากังวลถึงผลกระทบต่อความเชื่อมั่นของประเทศไทย ดังนั้นในกรณีนี้ บริษัทฯ จึงจำเป็นต้องดำเนินการตามขั้นตอนของผู้ได้รับสิทธิที่ถูกต้องต่อไป ซึ่งเป็นการปฏิบัติตามกฎหมาย ทั้งยังคุ้มครองสิทธิของประเทศ และประชาชนชาวไทย ให้ได้รับชมคอนเทนต์ระดับโลกต่อไปในอนาคตอีกด้วย” นายธีรเดช กล่าว